
Državni zbor Republike Slovenije
Šubičeva 4
1000 Ljubljana

Zadeva: 	Prispevek Zveze društev slepih in slabovidnih Slovenije na posvetu o otrocih s posebnimi potrebami in revščini dne 3. 010. 2022 

Spoštovana predsednica mag. Urška Klakočar Zupančič,  

slepi in slabovidni otroci so v prvi vrsti otroci in šele nato otroci s slepoto ali slabovidnostjo. S tem se gotovo strinjamo vsi, a resnici na ljubo je v vsakdanjem življenju pogosto drugače. Na začetku največje breme tega dejstva pade na ramena staršev in družine slepega ali slabovidnega otroka. 
Ko starša prvič slišita besede: »Vajin otrok je slep ali slaboviden.« je to nepredstavljivo vsakemu, ki tega ni doživel. Družini se podrejo vsa pričakovanja, upi, načrti, veselja… Vse to nadomesti: strah, jeza, žalost, zaskrbljenost in kopica vprašanj… Zdravniki nimajo dovolj časa, da bi lahko odgovorili na vsa vprašanja, ki se staršem zastavljajo v začetnem obdobju soočanja s slepoto ali slabovidnostjo njihovega otroka. Starši odgovore na ta vprašanja iščejo vsak po svoje. V tem se svojem iskanju se počutijo osamljene in prepuščene samim sebi. 
I. Predlagamo, da se v sodelovanju Očesne klinike, Centra IRIS, Centrov za zgodnjo obravnavo, Zveze društev slepih in slabovidnih Slovenije in drugih organizacij, ki delujejo na tem področju, pripravi projekt cilj katerega bi bil priprava gradiva – paketa informacij in nasvetov - za starše, ki se soočajo s slepoto ali slabovidnostjo svojega otroka. 
Pot staršev slepih in slabovidnih otrok je na začetku polna pregledov pri specialistih, kar je že samo po sebi stresno in naporno. Na žalost pa je velikokrat bolj naporno od samega pregleda, čakanje na ta pregled, ki se kljub naročanju ob uri, meri v urah in včasih traja tudi 6 ur. Nadalje, se pred starši odpira nov izziv: Kako otroku pomagati, da se bo optimalno razvijal kljub slepoti ali slabovidnosti? Otroci so obravnavani in vodeni pri različnih specialistih. Starši opozarjajo, da je obravnav premalo. Zato sami financirajo dodatne obravnave. To je za družine veliko časovno in finančno breme. Pogosto so na preizkušnji odnosi v družini.
Za družine slepih in slabovidnih otrok je izjemnega pomena povezovanje in izmenjava izkušenj. Starši na ta način mnogo hitreje pridejo do informacij. Spoznajo, da niso sami in edini. Njihova osamljenost se zmanjša. Podpora, ki jo dajejo drug drugemu je neprecenljiva. Te aktivnosti pa niso pomembne samo za starše. Prav tako so pomembne tudi za slepe in slabovidne otroke. Večina slepih in slabovidnih otrok je trenutno vključenih v običajne vrtce in šole. To pomeni, da nimajo skoraj nobenega stika s slepimi in slabovidnimi vrstniki. Slepi in slabovidni otroci pa za zdrav razvoj potrebujejo tudi izkušnjo druženja s slepimi in slabovidnimi vrstniki. Tudi slepi in slabovidni otroci se na nekaterih točkah lahko čutijo osamljene med videčimi vrstniki, četudi so med njimi sicer dobro sprejeti. In nenazadnje, tovrstna druženja so pomembna tudi za sorojence slepih in slabovidnih otrok. Na Zvezi društev slepih in slabovidnih Slovenije, reprezentativni organizaciji za slepe in slabovidne, se tega zavedamo in v ta namen že več desetletij pripravljamo seminarje in tabore prav v ta namen. 
II. Predlagamo, da se ponovno uvedejo razpisi, ki omogočajo financiranje takšnih aktivnosti.

Naslednja večja odločitev, ki jo morajo za svoje slepe ali slabovidne otroke sprejeti starši, je vpis v vrtec in kasneje šolo. Velika večina slepih in slabovidnih otrok danes obiskuje običajne vrtce in šole. Slepi in slabovidni otroci in njihovi starši se v rednih šolah srečujejo z naslednjimi izzivi:
· Prilagajanje učbenikov; Učbenike prilagajta Zveza društev slepih in slabovidnih Slovenije ter Center IRIS. 

III. Predlagamo, da se to področje sistemsko uredi. Predlagamo dopolnitev Pravilnika o potrjevanju učbenikov v 3. členu predlagamo novo alinejo: »je dostopen tudi slepim in slabovidnim«. 
S to rešitvijo se prilagajanje učbenikov za slepe in slabovidne otroke prenese na založnike. Obstajajo pa tudi druge poti, kot je ta, da se Učbeniškim skladom v osnovnih šolah naloži obveznosti, da posedujejo poleg rednih učbenikov tudi učbenike v prilagojenih oblikah. Ali pa, da slepe in slabovidni otroci prejmejo vrednostni vavčer, s katerim sami izbirajo med tistimi, ki prilagajajo učbenike. 
Zagotovo pa so nadaljnji izziv obvezni in neobvezni delovni zvezki, ki jih je potrebno prav tako prilagoditi, da bodo slepi in slabovidni otroci v polnosti sodelovali v učnem procesu. 
Težave s pripomočki, ki jih otroci potrebujejo za šolsko delo; ustrezni in kvalitetni pripomočki so eden od osnovnih pogojev, za uspešno vključenost slepega ali slabovidnega otroka v večinsko šolo. Največje težave imajo otroci in starši trenutno z nakupom prenosnih elektronskih lup. Država nakup takšne lupe trenutno subvencionira v vrednosti od 382,50 EUR do 450 EUR, cena takšne lupe pa se giba od 1.395 EUR do 5.895 EUR. Slepih in slabovidnih otrok, ki takšno lupo NUJNO potrebujejo ni tako veliko. Ne dovolimo, da morajo starši poleg vseh izzivov, ki se njihovim družinam zastavljajo na pot, ugrizniti še v kislo jabolko prosjačenja za sredstva za prenosno elektronsko lupo, ki jo njihov otrok nujno potrebuje za samostojno delo  v šoli. 
IV. Predlagamo dopolnitev Zakona o zdravstvenem varstvu in zdravstvenem zavarovanju (ZZVZZ) in vključitev sodobne prenosne elektronske lupe med pripomočke oz. dvig vrednosti prenosne elektronske lupe z ddv iz trenutnega zneska 382,50 EUR oz. 450 EUR na realno vrednost lupe, ki jo slepi in slabovidni otroci potrebujejo za šolsko delo. 
Slepi in slabovidni otroci si lahko izposodijo nekatere pripomočke, ki jih potrebujejo za šolsko delo na Centru IRIS. Pogosto pa ti pripomočki niso v najboljšem stanju. 
V. Predlagamo, da država nameni sredstva za vzdrževanje ali zamenjavo odsluženih pripomočkov. 

Ne vključevanje slepih in slabovidnih otrok v celoten šolski proces; najpogosteje so slepi in slabovidni otroci izključeni iz telovadbe ali športnih dni. To je z vidika razvoja in vključevanja slepih in slabovidnih otrok popolnoma nesprejemljivo. 
Slepi in slabovidni se težje vključujejo v prostočasne aktivnosti; vzrok za to je predvsem v tem, da popolnoma slep otrok pri vključevanju v takšno dejavnost potrebuje bistveno več vodenja, spremljanja kot ostali vrstniki. Tudi slaboviden otrok bo potreboval več pozornosti voditeljev aktivnosti kot vrstniki. Voditelj aktivnosti za otroka s slepoto ali slabovidnostjo nima časa, saj je tam še veliko drugih otrok. 
VI. Predlagamo uvedbo finančnih spodbud za izvajalce športnih in drugih aktivnosti, da vključijo tudi slepe in slabovidne otroke, . 
Strokovna pomoč je usmerjena v pomoč pri šolskem delu, ne pa v veščine samostojnosti. Slepi in slabovidni otroci so tako lahko uspešni v šoli, zanemarjen pa je razvoj njihove samostojnosti. Samostojnost pa je zelo pomembna za pozitivno samopodobo, samozavest in vključevanje v družbo vrstnikov.
Prav tako pa se z različnimi izzivi srečujejo tudi slepi in slabovidni otroci in njihovi starši, ki se šolajo na Centru IRIS. Ti se srečujejo z naslednjimi izzivi:
· Združevanje različnih razredov v en razred
· Vključevanje velikega števila otrok z dodatnimi težavami
· Pomanjkanje kadra
· Normativi, ki niso prilagojeni realnosti.
Izboljšave področja vzgoje in izobraževanja zahtevajo premišljene sistemske spremembe, ki pa še zdaleč niso nedosegljive s sodelovanjem vseh deležnikov.
Slepi in slabovidni otroci imajo veliko težav tudi zaradi čisto vsakdanjih stvari, na katere večina niti ne pomisli. Slepi in slabovidni otroci in njihovi starši si želijo, da bi bili čim bolj samostojni. Del tega je gotovo tudi mobilnost; da slep ali slaboviden otrok zmore določeno pot opraviti sam. Prepogosto so ovira za to: avtomobili parkirani na pločnikih, neoznačeni robovi pločnikov in stopnic ipd. Prosimo vas, naj vam ne bo težko narediti 5 korakov več in avtomobil parkirati na ustreznem parkirnem prostoru. Zato bo nekdo z veseljem lahko samostojno opravil svojo pot. Tudi označeni robovi pločnikov in stopnic bodo prišli prav mnogim, ne le slepim in slabovidnim.   
Otroci so naša prihodnost, ne pozabimo na to, ko sprejemamo različne odločitve, ki neizbrisno zaznamujejo njihova življenja.

S spoštovanjem, 

Pripravila: Brigita Kosi, strokovna sodelavka na programu otroci in mladostniki l.r.

Tajnik 										Predsednik

Štefan Kušar									Matej Žnuderl, l.r. 

